***UNIVERSITEIT STELLENBOSCH***

***REëLS VIR DIE GEBRUIK VAN VOERTUIGPOELVOERTUIE***

***Kantoorure: Maandag – Vrydag (08:00-16:30)***

1. Voertuie van die US Voertuigpoel mag net gebruik word vir goedgekeurde ritte deur personeel en studente van die Universiteit Stellenbosch, asook gemagtigde, amptelike besoekers aan die Universiteit. Geen persoon mag hierdie voertuie in sy/haar privaat hoedanigheid gebruik nie.
2. Voertuie moet op 'n versigtige en verantwoordelike wyse, binne die reëls en voorskrifte wat deur wetgewing bepaal word, bestuur en andersins gebruik word. Bestuurders wat landswette oortree, is persoonlik aanspreeklik vir boetes wat hulle opgelê word.
3. Bestuurders van voertuie moet toesien dat die voertuie na gebruik in die voertuigpark te Banghoekweg 48 geparkeer word. Wanneer 'n voertuig na-ure terugbesorg word, moet die voertuig steeds in die voertuigpark geparkeer word. Slegs in uitsonderlike gevalle mag 'n voertuig buite die Universiteit se voertuigpark oornag, met dien verstande dat Voertuigpoel of Kampussekuriteit toestemming moet verleen. Waar sodanige toestemming wel verleen word, word dit verleen op die uitdruklike voorwaarde dat die voertuig in 'n toesluitmotorhuis, of ander beveiligde struktuur toegesluit word.Die toesluit van voertuie en die sluit van die veiligheidslot op die rathefboom is verpligtend wanneer die voertuig verlaat word. In sekere omstandighede is die gebruik van 'n stuurwielslot ook verpligtend.
4. Rook in Voertuigpoelvoertuie en die Voertuigpark is verbode en ***geen troeteldiere*** mag in Voertuigpoelvoertuie vervoer word nie tensy dit gidshonde is.
5. Die bestuurder van die voertuig moet oor 'n geldige rybewys, wat minstens een jaar oud is, beskik en dit op aanvraag kan toon.
6. Die bestuurder van 'n voertuig moet die ritkaartjies van die voertuig volledig invul en by die hek inlewer voor vertrek.
7. Die bestuurder moet seker maak dat die voertuig oor 'n domkrag, moersleutel, noodwiel, petrolkaart (in die sleutelhouer) en instruksies vir Optrede by 'n Ongeluk (in die paneelkissie) beskik, voordat die voertuig gebruik word.
8. Die bestuurder moet seker maak dat die voertuig genoeg brandstof het vir die reis. Wanneer brandstof aangevul word moet die brandstoftenk gevul word met 95/97 of diesel en met die voertuig se eie petrolkaart betaal word. Betalingsbewys moet saam met die ritkaartjie en sleutel terugbesorg word.
9. Die brandstoftenk van 'n voertuig ***moet vol wees*** wanneer die voertuig by die Voertuigpoel terugbesorg word.
10. 'n Voertuig se eie petrolkaart mag nie by 'n tolhek of parkeerpark vir betaling aangebied word nie.
11. Die voertuie moet sover moontlik skoon en netjies gehou en terugbesorg word om boetes vry te spring.
12. Besprekingstye moet streng nagekom word en enige kansellasies moet 24 uur voor aanvang gedoen word.
13. Ingeval van 'n ongeluk gebruik slegs G P Towing in die Wes-Kaap – 082 807 0901 of 083 270 4483.
14. Alle skade wat aan 'n voertuig tydens verhuring aangerig word, moet binne 12 uur nadat dit gebeur het by die Voertuigpoel aangemeld word.
15. **Die gebruiker (Afd/Dept/Vereniging/Huiskomitee) is aanspreeklik vir die skade aan voertuie opgedoen tydens verhuring tot 'n maksimum van R2500 (skade aan romp van voertuig) of R750 (vensters) synde die versekeringsbybetaling. Die toepaslike kostepunt van die gebruiker sal met sodanige bedrag gedebiteer word.**
16. By versuim om gehoor te gee aan die bovermelde reëls kan die onderstaande addisionele heffing(-s) van die gebruiker (Afdeling / Departement / Vereniging / Huiskomitee) verhaal word: Deur die sleutel van die voertuig te aanvaar, gee die gebruiker ook hiermee uitdruklik toestemming dat die toepaslike heffing van sy of haar salaris, studentegelderekening of kostepunt, na gelang van die geval, op aanvraag verhaal kan word.

|  |
| --- |
| 17.1 Die volle herstelkoste ten opsigte van skade wat voortspruit uit die ongemagtigde, kwaadwillige, of opsetlike optrede van die bestuurder. |
| 17.2 Die volle herstelkoste in die geval waar skade aan 'n voertuig nie binne 12 uur by die Voertuigpoel aangemeld word nie asook in die geval waar 'n voertuig gesteel word en sodanige voertuig nie toegesluit was soos voorgeskryf in paragraaf 3 hierbo nie. |
| 17.3 'n Voertuig, sonder toestemming, geneem word |  | *R500,00* |
| 17.4 'n Bespreekte voertuig, wat nie gebruik gaan word nie, nie binne 24 uur voor vertrek gekanselleer word nie |  | *Dagfooi* |
| 17.5 'n Bespreekte voertuig, sonder toestemming oornag gehou word en nie terugbesorg of laat terugbesorg word nie |  | *R250.00* |
| 17.6 Sleutel na ure uitgereik |  | *R100.00* |
| 17.7 Sleutels laat terugbesorg |  | *R200.00* |
| 17.8 Voertuig te vroeg geneem |  | *R200.00* |
| 17.9 Voertuig met minder as 'n vol tenk brandstof terugbesorg word |  | *R50.00* |
| 17.10 Binnekant van 'n voertuig uiters vuil en/of onnet gelaat is |  | *R100.00* |
| 17.11 Identiteitskaart / petrolkaart van voertuig verloor is |  | *R100.00* |
| 17.12 Ritkaart verloor |  | *R50.00* |
| 17.13 Voertuig se nommerplaat verloor |  | *R100.00* |
| 17.14 Spaarwiel en/of gereedskap verloor |  | *Wissel* |
| 17.15 Voertuig se deure en / of rathefboomslot ongesluit gelaat is |  | *R250.00* |
| 17.16 Rook in voertuig |  | *R100.00* |
| 17.17 Tolgeld betaalbaar |  | *Wissel* |
| 17.18 Valet (binne) |  | *R350.00* |
| 17.19 Valet (binne en buite) |  | *R500.00* |
| 17.20 Wederregtelike gebruik van brandblusser |  | *R200.00* |

***DIEFSTAL***

1. ***Skakel onmiddellik 021 808 4611 (08:00-16:30), 021 808 9334 (16:30 – 21:00) of Kampussekuriteit***

***021-808 2333 / 4666 (na ure).***

1. ***Meld aan by SAPD en kry saaknommer vir versekerings-doeleindes. Vul motorongelukverslagvorm in (verkrygbaar by hekkantoor).***